તે પાર્કિગમાં ગયા કારને સેલ માર્યો અને ફરી એક વખત ઓફિસ તરફ નજર કરી કાર હંકારી મુકી હતી, કાર ઘર તરફ જઈ રહી હતી, પણ મંજરી તરફ વળી ગયુ હતું. મહેશ દવે ભારત સરકારની ઓફિસમાં ઓફિસર તરીકે ફરજ બજાવતા હતા, જયારે મંજરી તેમની કલાર્ક હતી, છ વાગ્યાના ટકોરે ઓફિસ ખાલી થઈ જતી, પણ મંજરી કયારેય પોતાનું કામ બાકી રાખી જતી નહીં, મહેશ દવે પોતાની ઓફિસ છોડી પગથીયા ઉતરતા હોય ત્યાં અવાજ કાને પડે દવે સર પ્લીઝ એક મિનીટ.. દવે તરત રોકાઈ હાથ ઉપરની કાંડા ઘડીયાળ જોતા અને કહેતા મંજરી કઈ ભાન પડે છે, સાડા છ થયા, ઘરે કયારે જઈશ.. તે ચહેરા ઉપર દોષી હોવાનો ભાવ લાવી કહેતી સર કાલે પાછુ બીજુ કામ આવી જશે બસ કામ પુરૂ જ થયુ છે, તેમ કહી ફાઈલ આગળ ધરી કહેતી એક સીગ્નેચર પ્લીઝ, અને દવે પેન કાઢી હસતા હસતા ફાઈલ ઉપર સહી કરી દેતા.. એક પગથીયુ ઉતરી તરત પાછી ફરી રહેલી મંજરી કહેતા સાંભળ તરત નિકળજે અને પહોંચી મને ફોન કરી દેજે.